**digital economy forum 2024: Navigating the Digital Future**

**Ομιλία Προέδρου ΔΣ ΣΕΠΕ, Κ. ΓΙΩΤΑ ΠΑΠΑΡΙΔΟΥ**

Αξιότιμε κύριε Υπουργέ Επικρατείας Αξιότιμοι εκπρόσωποι των Πολιτικών κομμάτων,

Αξιότιμοι κύριοι Υπουργοί,

Αξιότιμοι βουλευτές,

Αξιότιμοι καλεσμένοι,

Κυρίες και κύριοι

Σας ευχαριστώ πολύ που για μία ακόμα χρονιά, με την παρουσία σας, στηρίζετε το έργο μας, στηρίζετε τα μέλη, στηρίζετε το θεσμικό φορέα που κρατά σταθερό το βηματισμό για μία Ελλάδα ψηφιακή, μια Ελλάδα που πρωταγωνιστεί και θα πρωταγωνιστεί στις εξελίξεις που αφορούν σε θέματα πληροφορικής, τηλεπικοινωνιών, υψηλής τεχνολογίας και ψηφιακών καινοτομιών, γιατί μπορεί να το κάνει.

Αρχικά, επιτρέψτε μου να ευχαριστήσω θερμά τους χορηγούς, και τους χορηγούς επικοινωνίας του φετινού digital economy forum 2024, χωρίς τη συνδρομή των οποίων, δεν θα ήταν εφικτή η οργάνωση του μεγάλου ετήσιου θεσμικού συνεδρίου για την ψηφιακή οικονομία.

Για όλους εμάς στον Σύνδεσμο Επιχειρήσεων Πληροφορικής και Επικοινωνιών Ελλάδας, το digital economy forum αποτελεί την κορύφωση όλων των πρωτοβουλιών και εκδηλώσεων που σχεδιάζουμε κάθε χρόνο.

Λίγο πριν το τέλος μιας ακόμα χρονιάς είμαστε εδώ πιο έμπειροι, πιο δυνατοί, και στρατηγικά θωρακισμένοι με την βαθιά πεποίθηση ότι η δυναμική των αλλαγών είναι άμεση και διαδραστική. Ότι δημιουργεί νέα ψηφιακά τοπόσημα στην καθημερινότητα μας και διαμορφώνει το κοινό μας αύριο, σήμερα.

Το 2025 θα γιορτάσουμε τρεις δεκαετίες αδιάλειπτης παρουσίας, όχι ως ακολουθητές αυτών που έρχονται, αλλά ως διαμορφωτές μια νέας γενναίας ψηφιακής πραγματικότητας με έμφαση στην οικονομία, στην εκπαίδευση και στην κοινωνία.

Ο ΣΕΠΕ, ως θεσμικός συνομιλητής και εταίρος της πολιτείας, στοχεύει στη βέλτιστη αξιοποίηση της χρήσης και των οφελών που μπορούν να επιφέρουν μόνο οι Τεχνολογίες Πληροφορικής και Επικοινωνιών στην ανάπτυξη της εθνικής οικονομίας και στην ευημερία της κοινωνίας.

Τα τελευταία χρόνια, ιδιαίτερα από την εποχή της πανδημίας μέχρι και σήμερα, έχουν γίνει τεράστια βήματα, άλματα θα έλεγα, και έχουν κατακτηθεί πολλοί στόχοι στο πλαίσιο του ψηφιακού μετασχηματισμού της χώρας μας.

Οι εταιρείες του κλάδου ψηφιακής τεχνολογίας, και μέλη του Συνδέσμου μας, συνέβαλλαν τα μέγιστα προς αυτήν την κατεύθυνση και μάλιστα, μέσα σε ένα ιδιαιτέρως ανταγωνιστικό περιφερειακό και διεθνές περιβάλλον. Όλα αυτά, βέβαια, δεν θα μπορούσαν να επιτευχθούν χωρίς την απαραίτητη στήριξη της Πολιτείας.

Και τα αποτελέσματα αυτά, εκτός από το ότι τα ζούμε στην καθημερινότητα μας, αποτυπώνονται και στους δείκτες Ψηφιακής Δεκαετίας.

Δεν πρέπει όμως να επαναπαυθούμε και να μειώσουμε τους ρυθμούς μας, γιατί, όπως έχουμε δείξει και σε προηγούμενες μελέτες μας, η ανάπτυξη της κάθε χώρας διεθνώς, συμβαδίζει με την ανάπτυξη του κλάδου Ψηφιακή Τεχνολογίας. Αν λοιπόν θέλουμε να συνεχίσουμε να αναπτυσσόμαστε, θα πρέπει, όχι απλά να συνεχίσουμε αλλά να εντείνουμε τις προσπάθειες για τον ψηφιακό μετασχηματισμό μας.

Πολύ σύντομα ολοκληρώνεται το Ταμείο Ανάκαμψης και Ανθεκτικότητας. Πρέπει να είμαστε όλοι πολύ προσεκτικοί, ώστε αφενός μεν να απορροφήσουμε τους σημαντικούς αυτούς πόρους, αφετέρου να υλοποιηθούν σωστά τα έργα και οι δράσεις που απομένουν.

Αυτό σημαίνει πως επιβάλλεται, μέσα από την πολύ στενή συνεργασία όλων των εμπλεκομένων, για τις δράσεις που θα υλοποιηθούν στο αμέσως επόμενο διάστημα, να αντιμετωπίζουμε τις πραγματικές αλλά και μελλοντικές ανάγκες πολιτών και επιχειρήσεων, αποφεύγοντας την ίδια στιγμή την αυθαίρετη μείωση χρονοδιαγραμμάτων.

Απαιτείται, επίσης, ένας πολύ καλός συντονισμός, στο ανώτατο δυνατόν επίπεδο, για την ολοκλήρωση του προγράμματος, το οποίο έχει αποκαλεστεί, και πολύ σωστά θα έλεγα, «Σχέδιο Μάρσαλ». Ας το αντιμετωπίσουμε λοιπόν όλοι ως Σχέδιο Μάρσαλ. Εμείς είμαστε εδώ, για να συνεισφέρουμε με όλες μας τις δυνάμεις.

Και, με αφορμή το RRF, να μου επιτρέψετε να αναφερθώ στο θέμα της χρηματοδότησης των έργων και δράσεων ψηφιακής τεχνολογίας συνολικά.

Πως αντιμετωπίζουμε το θέμα μέχρι σήμερα; Όποτε βρίσκουμε χρηματοδότηση, υλοποιούμε έργα και δράσεις. Όταν όμως η ανάπτυξη μιας χώρας εξαρτάται από την ψηφιακή τεχνολογία, δεν μπορούμε να αντιμετωπίζουμε το θέμα ευκαιριακά και χωρίς σχέδιο. Ούτε μπορούμε να αφήνουμε συστήματα ασυντήρητα, επαναπαυόμενοι στην καλή θέληση των συνεργατών μας. Και εδώ αναφέρομαι τόσο στον Δημόσιο όσο και στον Ιδιωτικό Τομέα.

Κυρίες και κύριοι,

τα προϊόντα και οι υπηρεσίες ψηφιακής τεχνολογίας είναι άμεσης προτεραιότητας και υπάγονται στις πάγιες και διαρκείς ανάγκες τόσο της Πολιτείας, όσο και των Επιχειρήσεων. Και έτσι θα πρέπει να αντιμετωπίζονται.

Οποιοδήποτε έργο ψηφιακής τεχνολογίας (δημόσιου ή ιδιωτικού τομέα) θα επιφέρει είτε μείωση κόστους είτε αύξηση της παραγωγικότητας και των εσόδων. Υπό αυτό το σκεπτικό, οποιοδήποτε έργο ή δράση ψηφιακής τεχνολογίας μελετηθεί και υλοποιηθεί σωστά, θα είναι, μέσα σε συγκεκριμένο χρονικό πλαίσιο, αυτοχρηματοδοτούμενο. Αν το συνειδητοποιήσουμε αυτό και οργανωθούμε προς αυτήν την κατεύθυνση, δεν θα χρειάζεται να περιμένουμε το επόμενο Ταμείο Ανάκαμψης για να προχωρήσουμε.

Σε κάθε κανόνα βέβαια υπάρχουν και εξαιρέσεις, οι οποίες, συνήθως, αφορούν στη δυσανάλογη, σε σχέση με τις δυνατότητες τους, επιβάρυνση που επωμίζονται ορισμένες φορές κάποια από τα εμπλεκόμενα μέρη.

Τη συγκεκριμένη χρονική περίοδο που διανύουμε, για παράδειγμα, οι μικρές επιχειρήσεις της χώρας, οι οποίες, σύμφωνα με τα στοιχεία της ΕΛΣΤΑΤ αντιπροσωπεύουν το 86% των επιχειρήσεων της χώρας (αναφέρομαι σε επιχειρήσεις με κάτω από 10 άτομα προσωπικό) υφίστανται ένα πολύ μεγάλο κόστος προσαρμογής στα νέα δεδομένα και στις προϋποθέσεις για τη λειτουργία τους, είτε αυτό λέγεται MyDATA και POS είτε λέγεται κυβερνοασφάλεια ή οτιδήποτε άλλο, που είναι απαραίτητο και επιβεβλημένο στο νέο περιβάλλον.

Αυτές τις επιχειρήσεις θα πρέπει να τις στηρίξουμε, γιατί είναι η ραχοκοκαλιά της οικονομίας μας και οι πελάτες ή οι προμηθευτές του υπόλοιπου 14% των επιχειρήσεων.

Σε αυτό το πλαίσιο έχουμε έτοιμες προτάσεις για τη σωστή διάθεση των πόρων τόσο του υπολειπόμενου RRF, όσο και του ΕΣΠΑ, προς αυτήν την κατεύθυνση. Ακόμα όμως και στην περίπτωση, που δεν υπάρχουν διαθέσιμοι πόροι, μπορούν να δοθούν φοροαπαλλαγές. Εφόσον πρέπει να υλοποιηθεί ο ψηφιακός μετασχηματισμός, θα πρέπει να τον στηρίξουμε κιόλας.

Η ψηφιακή μας αναβάθμιση σε όλα τα επίπεδα είναι προς το συμφέρον όλων μας.

Και ποιο είναι το επόμενο βήμα; Η εξωστρέφεια!

Η Ελλάδα είναι μια μικρή χώρα. Πρέπει να βγούμε εκτός συνόρων, για να μεγαλώσουμε. Στη μελέτη που παρουσίασε σήμερα η Deloitte, η συνεισφορά του κλάδου μας στις εξαγωγές είναι μόλις 4%. Αυτό σημαίνει ότι υπάρχει τεράστια προοπτική, για έναν κλάδο με διεθνή αναγνώριση. Για έναν κλάδο, του οποίου οι εφαρμοσμένες λύσεις στην Ελλάδα έχουν αποσπάσει 41 παγκόσμια βραβεία τα τελευταία 18 χρόνια στα WITSA Global ICT Excellence Awards, πολύ περισσότερα από άλλες χώρες, που θεωρούνται ψηφιακές υπερδυνάμεις.

Για έναν κλάδο, ο οποίος καινοτομεί διεθνώς, και θα πρέπει να φροντίσουμε να δημιουργηθεί το κατάλληλο επιχειρηματικό περιβάλλον, ώστε να καινοτομεί και να μεγαλουργεί με έδρα την Ελλάδα. Όλοι έμειναν έκπληκτοι πριν από μερικούς μήνες, τον Μάρτιο του 2024, όταν μια εταιρεία ελληνικών συμφερόντων, η οποία ξεκίνησε πριν από 25 χρόνια από το Κάτω Σχολάρι Θεσσαλονίκης, η BETA CAE, εξαγοράστηκε αντί $1,24 δις. Μια από τις μεγαλύτερες εξαγορές που έχουν γίνει ποτέ. Δυστυχώς το ελληνικό επιχειρηματικό περιβάλλον επέβαλλε στην BETA CAE να μεταφέρει την έδρα της στην Ελβετία και να αφήσει μόνο την παραγωγική της μονάδα στη Θεσσαλονίκη. Το ίδιο επιχειρηματικό περιβάλλον, στο οποίο, σύμφωνα και με τον ΣΕΒ, οι ΜμΕ δεν έχουν πρόσβαση σε τραπεζικό δανεισμό.

Εξωστρέφεια σημαίνει έσοδα για τις επιχειρήσεις. Και έσοδα για τις επιχειρήσεις σημαίνει ανάπτυξη και έσοδα για τη χώρα, ενίσχυση της ανταγωνιστικότητας της Εθνικής οικονομίας και ευημερία για τους Πολίτες. Η διεθνής μας αναγνώριση έχει, σύμφωνα με την ίδια μελέτη, πετύχει το 24% των άμεσων ξένων επενδύσεων στην Ελλάδα να αφορά στον τομέα ΤΠΕ! Μπορούμε λοιπόν και πρέπει να στοχεύσουμε στην εξωστρέφεια.

Για να τα πετύχουμε όμως όλα αυτά χρειαζόμαστε προσωπικό και αυτό, όπως γνωρίζετε, δεν υπάρχει. Δεν είμαστε βέβαια ο μόνος κλάδος με έλλειψη ανθρώπινου δυναμικού. Στη φετινή ΓΣ του ΣΕΒ, ο Πρόεδρος του ΣΕΒ, κύριος Θεοδωρόπουλος, ζήτησε να μην είναι προαπαιτούμενη η πρόσληψη προσωπικού στις διάφορες δράσεις ή φοροαπαλλαγές, λόγω έλλειψης προσωπικού.

Καταφέραμε και ρίξαμε την ανεργία σε μονοψήφιο νούμερο. Δεν είναι όμως κρίμα να υπάρχει 9,5% ανεργία και κάποιοι κλάδοι να έχουν έλλειψη προσωπικού; Γνωρίζουμε ότι η εξεύρεση προσωπικού για τον κλάδο μας δεν είναι απλή υπόθεση. Χρειάζονται γνώσεις. Χρειάζονται πιστοποιήσεις. Και σίγουρα δεν μπορούμε να μετεκπαιδεύσουμε κόσμο με κουπόνια των 1.000€. Αυτά μπορούν να αξιοποιηθούν μόνο για την ψηφιακή αναβάθμιση των δεξιοτήτων των Πολιτών. Στην κοινή μας Ομάδα Εργασίας με τους προέδρους των 37 σχολών ΤΠΕ των ελληνικών πανεπιστημίων και την ΕΘΑΑΕ έχουμε κάνει προτάσεις μετεκπαίδευσης και κατάρτισης, οι οποίες μπορούν να οδηγήσουν στην άμεση εξεύρεση προσωπικού, η οποία θα οδηγήσει στην περαιτέρω ανάπτυξη του κλάδου και της χώρας.

Και όλα αυτά φυσικά χωρίς προσκόμματα, χωρίς παράλογες εύλογες αμοιβές σε ανύπαρκτα πνευματικά δικαιώματα.

Κυρίες και κύριοι,

Ο ΣΕΠΕ, ως ενεργό μέλος του DIGITALEUROPE (Ευρωπαϊκός Σύνδεσμος Βιομηχανίας Ψηφιακής Τεχνολογίας) και του WITSA (Παγκόσμιος Σύνδεσμος Υπηρεσιών Καινοτομίας και Τεχνολογίας), παρακολουθεί στενά τις διεθνής εξελίξεις και συμμετέχει σε κοινές ομάδες, δράσεις και προγράμματα με άλλες χώρες. Ένα τέτοιο παράδειγμα αποτελεί η συμμετοχή μας, μαζί με την ομάδα του καθηγητή Κυβερνοασφάλειας Δημήτρη Γκρίτζαλη από το Οικονομικό Πανεπιστήμιο Αθηνών (ΟΠΑ), στο Ευρωπαϊκό Δίκτυο των 7 Κόμβων Δεξιοτήτων Κυβερνοασφάλειας, τα CyberHubs, μαζί με το Βέλγιο, την Εσθονία, την Ισπανία, τη Λιθουανία, την Ουγγαρία και τη Σλοβενία, υπό το συντονισμό του DIGITALEUROPE.

Στόχος μας είναι να συμβάλλουμε στην έρευνα για την ανάπτυξη σε όλους τους τομείς της ψηφιακής τεχνολογίας, ενθαρρύνοντας την ίδρυση νέων επιχειρήσεων και την συνεχή οργανική επαφή με την εκπαίδευση και την κοινωνία.

Κινούμαστε ουσιαστικά, και με μελέτες, συμμετέχοντας σε όλες τις επιτροπές και ομάδες εργασίας για τον βέλτιστο σχεδιασμό και υλοποίηση του ψηφιακού συντονισμού της χώρας, στον βηματισμό της μεγαλύτερης βιομηχανικής επανάστασης στην ιστορία του πλανήτη και της ανθρωπότητας.

Και βέβαια εκπροσωπούμε συλλογικά τις θέσεις των Επιχειρήσεων Τεχνολογιών Πληροφορικής και Επικοινωνιών προς την Πολιτεία, τους κρατικούς φορείς, τους θεσμικούς παράγοντες, την Ευρωπαϊκή Ένωση, τα ΜΜΕ, το ευρύ κοινό καθώς αποτελούμε τον αντιπροσωπευτικό και θεσμικό εκπρόσωπό τους.

Όλα τα παραπάνω όμως δεν μπορούν να λειτουργήσουν χωρίς τον ενεργό και κομβικό ρόλο της Πολιτείας. Γιατί είναι αναγκαία συνθήκη και ο συντονισμός αλλά και η διαμόρφωση του κατάλληλου θεσμικού πλαισίου, όπως προαναφέρθηκε, δίνοντας κίνητρα στην ανάπτυξη και ξεπερνώντας οποιαδήποτε αναχρονιστικά προσκόμματα και βαρίδια. Ενισχύοντας ουσιαστικά τις δυνατότητες που κρύβει ο κλάδος για όλους.

Αγαπητές και Αγαπητοί,

Όπως επιβεβαιώθηκε και στις ιδιαίτερα ενδιαφέρουσες συζητήσεις του φετινού digital economy forum, ζούμε στην εποχή του αλγόριθμου, της Τεχνητής Νοημοσύνης και της Κυβερνοασφάλειας. Αυτό δεν αναιρεί τη σημασία και το ειδικό βάρος της Συναισθηματικής Νοημοσύνης και τη συνεχή ανάγκη μόχλευσης των νέων τεχνολογιών με στόχο τη μείωση όλων όσων απομακρύνουν τους ανθρώπους από την πραγματική δυναμική της τεχνολογίας.

Δεν υπάρχει, στο δικό μας λεξιλόγιο, τεχνολογία και καινοτομία που δεν λειτουργεί συμπεριληπτικά, που δεν ενισχύει τον κοινωνικό ιστό και που, τελικά, δεν συντελεί στη δημιουργία μεγαλύτερου μερίσματος προόδου και ευημερίας.

Η τεχνολογία υπάρχει για να υπηρετεί τον άνθρωπο, τις ανάγκες και τη βελτίωση της καθημερινότητάς του. Συμβάλλει καθοριστικά στην ανάπτυξη της εθνικής οικονομίας, ανεβάζοντας παράλληλα τη χώρα μας στο επίπεδο του περιφερειακού και διεθνούς ανταγωνισμού.

Φίλες και φίλοι, τα θέματα που έχουμε μπροστά μας είναι πολλά και σημαντικά. Αυτό όμως που θεωρώ το πιο σημαντικό από όλα για την επίτευξη των στόχων σε οποιαδήποτε περίπτωση είναι η βούληση και η δυνατότητα υλοποίησης τους. ΄

Μπορούμε λοιπόν να πετύχουμε όλα αυτά, τα οποία αναφέρθηκαν και προτάθηκαν σήμερα;

Θέλουμε να τα πετύχουμε;

Αυτές είναι οι δύο βασικές ερωτήσεις.

Η απάντηση από την πλευρά μας είναι ξεκάθαρη: ΝΑΙ! Και θέλουμε και μπορούμε!

Και να σας πω και κάτι; Δεν έχουμε άλλη επιλογή. Ο ψηφιακός μετασχηματισμός είναι υπαρξιακός μονόδρομος για τις ελληνικές επιχειρήσεις, για την εθνική οικονομία αλλά και για την ελληνική κοινωνία.

Ώστε να σχεδιάσουμε όλοι μαζί το μέλλον που θέλουμε και δικαιούμαστε.

Ένα μέλλον που είναι μπροστά μας.

Σας ευχαριστώ θερμά!